**Тарих. Тағзым. Тәуелсіздік: Зейнеп Ахметовамен тағылымды кездесу**

2025 жылдың 28 ақпанында әл-Фараби атындағы Қазақ ұлттық университетінде ел руханияты үшін ерекше маңызы бар шара өтті. Қазақтың даңқты батыры, Халық қаһарманы Бауыржан Момышұлының 115 жылдығына орай белгілі жазушы, қоғам қайраткері Зейнеп Ахметовамен өткен «Тарих. Тағзым. Тәуелсіздік» атты кездесу тарихи сананы жаңғыртуға бағытталған тағылымды басқосу болды.

Кездесуге белгілі ғалымдар, университеттің оқытушы-профессорлар құрамы, студенттер және ел тарихына бейжай қарамайтын зиялы қауым өкілдері қатысты. Бұл шара қазақ халқының батырлық жолы, рухани мұрасы және ұлттық құндылықтарының сабақтастығы туралы терең толғаныс алаңына айналды.

Зейнеп Ахметова Бауыржан Момышұлының болмысын тек жауынгерлік ерлікпен ғана шектемей, оның кемеңгерлік қасиеттері мен рухани тереңдігін де айрықша атап өтті. Ұлт руханиятының жанашыры ретінде ол батырдың қазіргі заман жастарына қалдырған аманаты, елдік пен бірлікті сақтаудың маңыздылығы жөнінде ой өрбітті.

Кездесу барысында тарихшылар мен дінтанушы ғалымдар ұлттық руханияттың дамуы, тарихи сананың жаңғыруы және тәуелсіздіктің асыл құндылықтары төңірегінде өзекті ойларымен бөлісті. Баяндамаларда ел тарихына үңілу, бабалар мұрасын дәріптеу, жастардың патриоттық санасын қалыптастыру мәселелері кеңінен талқыланды.

Шараға қатысушылар Бауыржан Момышұлының ерлігі мен рухани мұрасын дәріптеудің маңыздылығын ерекше атап өтіп, оның ұлт тарихындағы орны туралы пікір алмасты.

Бұл тағылымды кездесу жастардың тарихи санасын қалыптастыруға, елдік пен бірліктің маңызын түсінуге бағытталған маңызды қадам болды. Ұлт батырларының ерлік жолы мен даналық мұрасы – әрбір қазақстандық үшін рухани бағдаршам.

Бауыржан Момышұлының өмірі мен мұрасы батырлықтың ғана емес, ұлттық рухтың да символы екені тағы бір мәрте дәлелденді. Ұрпақ сабақтастығын нығайту, ел тарихын терең зерделеу – болашаққа жасалған жарқын қадам.

Кантарбаева Ж.У.

Нургалиев Б.Б

<https://farabi.university/>